Christine Chubbuck

Christine Chubbuck (24. elokuuta 1944 – 15. heinäkuuta 1974) oli yhdysvaltalainen toimittaja ja TV-juontaja. Hän on historian ensimmäinen henkilö, joka on tehnyt itsemurhan suorassa televisiolähetyksessä. Hän kuoli 29-vuotiaana. 

Chubbuck työskenteli WTOG- ja WXLT-TV-kanavilla Sarasotassa Floridassa. 15. heinäkuuta 1974 Chubbuck ampui itseään aseella päähän suorassa TV-lähetyksessä WXLT-TV:n Suncoast Digest -nimisessä ohjelmassa. Hän oli kärsinyt pitkään vaikeasta masennuksesta ja yksinäisyydestä. 

 Elämä 
Christine Chubbuck syntyi Hudsonissa Ohiossa, 24. elokuuta 1944. Hän oli hyvin koulutettu ja karismaattinen toimittaja, joka kärsi vakavista mielenterveysongelmista. Monet hänen ongelmistaan johtuivat yksinäisyydestä ja rakkauselämän puutteesta. Lukiossa hän perusti ”Treffittömien ihmeiden kerhon” muille nuorille, jotka eivät saaneet deittejä. Tällainen itseironinen huumori oli yleistä Chubbuckin elämässä. Lukion jälkeen hän opiskeli viestintää Bostonin yliopistossa ja pääsi valmistuttuaan Floridaan töihin WTOG- ja WXLT-TV-kanaville paikallistelevisioon. Mielenterveysongelmat eivät kuitenkaan helpottaneet. 21-vuotiaana hän tapaili kolmekymppistä miestä, mutta isän vastustuksen vuoksi suhde päättyi. Hänellä ei koskaan ollut toista poikaystävää. 

Vuonna 2016 Chubbuckin veli Greg kertoi People-lehdelle: ”Chrissie muutti nopeasti Floridaan ja ikään kuin aloitti elämänsä uudelleen.” Gregin mukaan Christinellä oli kaksisuuntainen mielialahäiriö, mutta toimivaa hoitoa ei löytynyt. Vuoden 1974 Washington Post -artikkelissa Christine Chubbuckin äiti kertoi, että hänen tyttärensä oli ”kauhean masentunut. Hänellä oli työ, jota hän rakasti, mutta hänellä ei ollut muuta sosiaalista elämää. Ei suhteita tai edes toiveita sellaisista.” 

Christine Chubbuck puhui usein masennuksestaan ja itsetuhoisista ajatuksistaan, mutta kukaan ei uskonut hänen tekevän itsemurhaa. Viikkoa ennen kuolemaansa hän kertoi toimittaja Rob Smithille ostaneensa aseen. Kun Smith kysyi miksi, Christine vastasi: ”Ajattelin, että olisi aika siistiä mennä suoraan lähetykseen ja räjäyttää pääni.” Smith luuli puheita huonoksi vitsiksi. Työpaikalla hänet tunnettiin sekä taitavana journalistina että erikoisesta huumoristaan. Hän kantoi usein mukanaan nukkea laukussa – ja leikki sillä vielä kuolemaa edeltäneenä päivänä veljensä tyttären kanssa. Valitettavasti nukke ei ollut ainoa asia hänen laukussaan. Smith & Wesson 38 -pistooli, jolla Christine Chubbuck teki itsemurhan, kulki hänen mukanaan.

 Kuolema 
Maanantaina 15. heinäkuuta 1974 hän saapui töihin klo 9.00 – puoli tuntia ennen lähetyksen alkua. The Washington Postin mukaan hän vaikutti kollegoiden mukaan olleen hyvällä tuulella. Hän kirjoitti valmiin käsikirjoituksensa koneella, mikä ei ollut hänen tapaistaan. Ohjelma oli yleensä vapaamuotoinen keskustelu vieraan kanssa. Tänä päivänä hän halusi aloittaa uutislähetyksellä – ja se hyväksyttiin, koska hän oli alansa arvostettu ammattilainen. Hän ilmoitti kontrollihuoneeseen haluavansa käyttää valmiiksi nauhoitettua videota viikonlopun ampumavälikohtauksesta ja istui TV-ankkuripöytään ja valmistautui lähetykseen. 

Noin klo 9.30 hänen päivittäinen ohjelmansa Suncoast Digest alkoi suorana lähetyksenä kuten tavallisesti. Kun Chubbuck pyysi ampumavideota, tapahtui tekninen virhe ja kuva katosi. Hetken päästä kamera palasi Chubbuckiin, joka sanoi kameraan television katsojille, että ”WXLT:n käytännön mukaisesti tarjoamme ajankohtaisimmat ja kattavimmat raportit paikallisista veriteoista, TV 40 esittää nyt, ensimmäistä kertaa televisiossa: elävänä värikuvana yksinoikeudella raportin minun itsemurhastani.” 

Nämä olivat TV-uutisankkuri Christine Chubbuckin viimeiset sanat. Hänen kuolemansa jälkeen vahvistettiin, että hän oli kirjoittanut kyseiset sanansa ohjelman käsikirjoitukseen, mikä viittaa siihen, että teko oli etukäteen harkittu. Ennen kuin kukaan ehti reagoida hän veti .38-kaliiperisen pistoolin laukustaan, painoi sen päätään vasten ja ampui itseään päähän samalla kun kamerat kuvasivat. Tuhannet katsojat näkivät hänen tappavan itsensä suorassa TV-lähetyksessä. Välitön reaktio oli valtava järkytys, paniikki ja hämmennys. Monet katsojat soittivat poliisille ilmoittaakseen näkemästään. Chubbuck kaatui heti, ja paikalle hälytettiin ambulanssi. Hänet vietiin sairaalaan, jossa hän kuoli 14 tuntia myöhemmin. 

 Kuoleman jälkeen 
Omaisten toiveesta videonauhaa ohjelmasta, jossa Chubbuckin itsemurha näkyy, ei ole julkaistu. Itsemurhan suorana televisiosta nähneet ovat sanoneet, että lähetys katkesi lähes välittömästi ampumisen jälkeen. Hänen kuolemansa on tallennettu videolle, mutta aseman johto arkistoi sen. Uutispäällikkö Mike Simmons muisteli myöhemmin, että vain muutama viikko ennen kuolemaansa Chubbuck oli pyytänyt lupaa tehdä jutun itsemurhista. Hän sai luvan ja haastatteli poliiseja eri menetelmistä – todennäköisesti hän käytti näitä tietoja omassa teossaan. Poliisit löysivät myös hänen kirjoittamansa käsikirjoituksen, joka jatkui ampumisen jälkeen – se sisälsi raportin hänen omasta teostaan ja kertoi, että hänet oli viety kriittisessä tilassa Sarasotan sairaalaan. Mitään ei mainittu kuolemasta – todennäköisesti siksi, että hän halusi olla mahdollisimman tarkka, jos hän epäonnistuisi eikä kuolisi. Christine Chubbuckista tuli historian ensimmäinen henkilö, joka teki itsemurhan suorassa TV-lähetyksessä.
 Populaarikulttuurissa 
Vuonna 2016 Chubbuckista esitettiin kaksi elokuvaa Sundance-elokuvafestivaaleilla. Ensimmäinen, Christine, oli Antonio Camposin ohjaama, ja siinä Rebecca Hall näytteli Christine Chubbuckia.Toinen oli dokumentti Kate Plays Christine, joka kuvaa näyttelijä Kate Lyn Sheilin valmistautumista Chubbuckin rooliin hypoteettisessa elokuvassa.

 Lähteet 

Luokka:Yhdysvaltalaiset toimittajat
Luokka:Itsemurhan tehneet
Luokka:Vuonna 1944 syntyneet
Luokka:Vuonna 1974 kuolleet
Luokka:Yhdysvaltalaiset juontajat